Y-1/2015

Mál þetta barst dómnum 17. febrúar sl. og var tekið til úrskurðar 20. mars sl.

Sóknaraðili er A.

Varnaraðili er B.

Sóknaraðili krefst þess að ákvörðun um aðfarargerð sýslumannsins á Norðurlandi eystra, nr. 024-2014-01038 verði breytt á þann veg að gerðin nái fram að ganga og að sóknaraðila verði heimilað að gera fjárnám í bifreiðinni ... Ford Econoline og Polaris Sportsman fjórhjólunum ..., ..., ..., ..., ..., ..., .. og ..., þinglýstum eignum varnaraðila til fullnustu á skuld að fjárhæð 6.204.544 krónur ásamt dráttarvöxtum samkvæmt 1. mgr. 6. gr. laga nr. 38/2001 frá 1. september 2014 til greiðsludags og alls kostnaðar af frekari fullnustugerðum ef til þeirra komi. Þá er krafist málskostnaðar.

Varnaraðili hefur ekki látið málið til sín taka.

Þann 21. janúar 2015 tók sýslumaðurinn á Norðurlandi eystra fyrir beiðni sóknaraðila um fjárnám í nánar greindum ökutækjum, í eigu varnaraðila til fullnustu skuldar samkvæmt veðskuldabréfi, útgefnu 6. nóvember 2013. Voru ökutækin og meðfylgjandi hlífðargallar, hjálmar og skór veðsett samkvæmt bréfinu til tryggingar skuldinni. Ökutækin eru talin upp í kröfugerð sóknaraðila hér að framan.

Sýslumaður synjaði við fyrirtökuna af sjálfsdáðum um framgang gerðarinnar með vísan til þess að ekki væri kveðið á um aðfararheimild á hendur varnaraðila í skuldabréfinu sjálfu. Er sú synjun borin undir dóm í þessu máli.

Framangreint veðskuldabréf var gefið út af núverandi fyrirsvarsmanni varnaraðila, sem tókst með því persónulega á hendur að greiða sóknaraðila 5.451.908 krónur þann 1. september 2014.

Í skilmálum bréfsins segir meðal annars að verði vanskil á greiðslu afborgana af skuld/skuldum, sem bréfinu sé ætlað að tryggja, eða verði aðrar vanefndir af hálfu útgefanda/veðsala, sé heimilt að fella alla skuldina í gjalddaga fyrirvaralaust og án uppsagnar og ganga að veðinu. Þá segir einnig að þegar skuldin sé fallin í gjalddaga samkvæmt framansögðu megi gera aðför til fullnustu hennar án undangengins dóms eða réttarsáttar samkvæmt 7. tl. 1. mgr. 1. gr. laga nr. 90/1989. Er tekið fram að aðfararheimildin nái auk höfuðstóls til vaxta, dráttarvaxta og kostnaðar, svo sem nánar er rakið í skilmálunum.

Samkvæmt 1. mgr. 3. gr. laga nr. 90/1989 má krefjast aðfarar hjá þeim, sem skylda hvílir á samkvæmt hljóðan aðfararheimildar. Nær þetta einnig til þeirra, sem hafa tekið á sig sjálfskuldarábyrgð á efndum skuldbindingar skv. 7. eða 8. tölul. 1. mgr. 1. gr., og þeirra, sem eiga verðmæti, sem standa að veði til tryggingar kröfu skv. 7. tölul. 1. mgr. 1. gr., ef áskilnaði þessara ákvæða gagnvart aðalskuldara er einnig fullnægt gagnvart þeim. Segir í athugasemdum með frumvarpi til laga nr. 90/1989 um þetta ákvæði að gert sé ráð fyrir því að krefjast megi sjálfstæðrar aðfarar hjá eiganda veðs, en þá eingöngu til að fá fjárnám gert í hinni veðsettu eign.

Sóknaraðili krefst hér aðfarar hjá þeim sem á verðmæti sem standa til tryggingar kröfu. Krafan er samkvæmt veðskuldabréfi fyrir ákveðinni peningaupphæð og berum orðum tekið fram í því að gera megi aðför til fullnustu skuldinni án undangengins dóms eða réttarsáttar. Er því áskilnaði 7. tl. 1. mgr. 1. gr. laga nr. 90/1989 fullnægt gagnvart varnaraðila, sem er eigandi hins veðsetta.

Samkvæmt þessu verður synjun sýslumanns felld úr gildi og lagt fyrir hann að halda gerðinni áfram til að gera fjárnám í hinu veðsetta. Ekki eru efni til að gera varnaraðila að greiða málskostnað.

E-kk-nf S-kk-nf héraðsdómari kveður upp úrskurðinn.

ÚRSKURÐARORÐ

Felld er úr gildi ákvörðun sýslumannsins á Norðurlandi eystra, um að synja um framgang kröfu sóknaraðila, A, um fjárnám í bifreiðinni ... Ford Econoline og Polaris Sportsman fjórhjólunum ..., ..., ..., ..., ..., ..., ... og ..., þinglýstum eignum varnaraðila, B, til fullnustu á skuld samkvæmt veðskuldabréfi útgefnu 6. nóvember 2013 af C, upphaflega að fjárhæð 5.451.908 krónur og lagt fyrir sýslumann að halda gerðinni áfram til að gera fjárnám í þessum eignum.